ਅੰਮ੍ਰਿਤਸਰ: ਅੰਮ੍ਰਿਤਸਰ ਦੇ ਨੌਜਵਾਨ ਜਗਤਾਰ ਬਾਕਸਰ ਤੇ ਪੁਲਿਸ ਮੁਲਾਜ਼ਮਾਂ ਵਿਚਾਲੇ ਉਸ ਵੇਲੇ ਝਗੜਾ ਹੋ ਗਿਆ ਜਦੋਂ ਸੁਖਬੀਰ ਬਾਦਲ ਦਾ ਕਾਫ਼ਲਾ ਅੰਮ੍ਰਿਤਸਰ ਦੀ ਕੋਰਟ ਰੋਡ ਤੋਂ ਗੁਜਰ ਰਿਹਾ ਸੀ। ਸੁਖਬੀਰ ਦਾ ਕਾਫ਼ਲਾ ਜਿਵੇਂ ਹੀ ਹਵਾਈ ਅੱਡੇ ਵੱਲ ਲੰਘਿਆ ਤਾਂ ਪੁਲਿਸ ਮੁਲਾਜ਼ਮਾਂ ਨੇ ਕਾਰ ਵਿੱਚ ਬੈਠੇ ਜਗਤਾਰ ਬਾਕਸਰ ਨਾਂ ਦੇ ਨੌਜਵਾਨ ਨੂੰ ਗੱਡੀ ਵਿੱਚੋਂ ਬਾਹਰ ਕੱਢਿਆ ਤੇ ਉਸ ਦੀ ਬੁਰੀ ਤਰ੍ਹਾਂ ਪਿਟਾਈ ਸ਼ੁਰੂ ਕਰ ਦਿੱਤੀ।ਆਸ-ਪਾਸ ਦੇ ਲੋਕਾਂ ਨੇ ਦੱਸਿਆ ਕਿ ਕਾਰ ਵਿੱਚ ਬੈਠੇ ਨੌਜਵਾਨ ਸੁਖਬੀਰ ਬਾਦਲ ਦੀ ਸੁਰੱਖਿਆ ਲਈ ਤਾਇਨਾਤ ਪੁਲਿਸ ਮੁਲਾਜ਼ਮਾਂ ਨਾਲ ਬਹਿਸ ਰਹੇ ਸਨ ਤੇ ਆਪਸ ਵਿੱਚ ਗਾਲੀ-ਗਲੋਚ ਵੀ ਹੋਏ। ਬੱਸ ਫਿਰ ਜਿਵੇਂ ਹੀ ਸੁਖਬੀਰ ਦਾ ਕਾਫ਼ਲਾ ਉਥੋਂ ਲੰਘਿਆ ਤਾਂ ਪੁਲਿਸ ਮੁਲਾਜ਼ਮਾਂ ਨੇ ਗੱਡੀ ਦੇ ਖੱਬੇ ਪਾਸੇ ਬੈਠੇ ਜਗਤਾਰ ਨੂੰ ਬਾਹਰ ਕੱਢਿਆ ਤੇ ਉਸ ਦੀ ਮਾਰ-ਕੁਟਾਈ ਸ਼ੁਰੂ ਕਰ ਦਿੱਤੀ। ਇਸ ਲੜਾਈ ਦੌਰਾਨ ਜਗਤਾਰ ਨਾਲ ਝਗੜ ਰਹੇ ਥਾਣੇਦਾਰ ਦੇ ਮੂੰਹ 'ਤੇ ਸੱਟ ਲੱਗ ਗਈ ਤੇ ਖੂਨ ਵੀ ਨਿਕਲਣਾ ਸ਼ੁਰੂ ਹੋ ਗਿਆ।ਪੁਲਿਸ ਤੇ ਜਗਤਾਰ ਵਿਚਾਲੇ ਹੋ ਰਹੀ ਇਹ ਲੜਾਈ ਕੈਮਰੇ ਵਿੱਚ ਕੈਦ ਹੋ ਗਈ। ਲੜਾਈ ਤੋਂ ਬਾਅਦ ਪੁਲਿਸ ਮੁਲਾਜ਼ਮਾਂ ਨੇ ਜਗਤਾਰ ਨੂੰ ਆਪਣੀ ਗੱਡੀ ਵਿੱਚ ਸੁੱਟਿਆ ਤੇ ਸਿਵਲ ਲਾਈਨ ਥਾਣੇ ਲੈ ਗਏ। ਫਿਲਹਾਲ ਉਸ ਨੂੰ ਥਾਣੇ ਅੰਦਰ ਡੱਕ ਦਿੱਤਾ ਗਿਆ ਤੇ ਅਗਲੀ ਕਾਰਵਾਈ ਕੀਤੀ ਜਾ ਰਹੀ ਹੈ।